Kerubut Emas Klondike

**Kerubut Emas Klondike** yang juga dikenali **Kerubut Emas Yukon**, **Kerubut Emas Alaska**, **Kerubut Emas Alaska-Yukon**, dan **Kerubut Emas Besar Terakhir** merupakan migrasi para pencari emas seramai 100,000 orang ke Klondike, Yukon, barat laut Kanada pada tahun 1896 sehingga 1899. Emas ditemui di sini pada 16 Ogos 1896. Apabila berita penemuan tersebut sampai ke bandar Seattle dan San Francisco pada tahun berikutnya, berita tersebut mencetuskan migrasi beramai-ramai dalam kalangan para pencari emas. Namun, perjalanan untuk sampai ke Klondike sungguh payah. Dalam penghijrahan tersebut, hanya 30,000-40,000 sampai ke sana. Ada yang menjadi kaya, ada yang jatuh miskin dan hanya 4,000 pencari emas yang menemui emas. Kerubut emas ini berakhir apabila emas ditemui di kawasan baru bernama Nome yang mencetuskan Kerubut Emas Nome, mencetuskan perpindahan beramai-ramai ke sana. Peristiwa ini diabadikan dalam gambar, filem dan buku.

Para pencari emas mula melombong emas di Yukon bermula pada 1880-an. Apabila emas mula ditemui di Sungai Klondike pada 1896, keghairahan dalam kalangan penduduk tempatan amat dirasai. Walau bagaimanapun, disebabkan Klondike merupakan kawasan yang sungguh terpencil serta mempunyai cuaca sejuk yang sungguh ekstrem,  berita penemuan tersebut hanya tersebar setahun kemudian. Penghijrahan beramai-ramai mula berlaku selepas kapal membawa emas dari Klondike tiba di pelabuhan-pelabuhan di barat laut Amerika Syarikat pada Julai 1897, memulakan klimaks kerubut emas ini. Ditambah pula dengan laporan akhbar tentang penemuan emas tersebut, kerubut emas ini menjadi kegilaan seluruh negara. Disebabkan itu, ramai yang berhenti kerja dan pergi ke Klondike sebagai pencari emas. Fenomena ini dimanfaatkan oleh peniaga, jurugambar, penulis dan sebagainya untuk mencari pendapatan.

Untuk sampai ke kawasan kerubut emas, para pencari emas harus melalui Pelabuhan Dyea dan Skagway yang terletak di tenggara Alaska. Selepas itu, mereka perlu melalui Genting Chilkoot atau Genting White untuk sampai ke Sungai Yukon dan kemudian mudik ke Klondike. Setiap orang harus membawa bekalan makanan cukup untuk setahun untuk mengelakkan kebuluran;ini menyebabkan berat peralatan ketika perjalanan mencapai 1 tan yang harus dikandar oleh mereka sendiri. Mereka juga harus tabah dengan cuaca sejuk yang ekstrem dan bentuk muka bumi yang bergunung-ganang untuk sampai pada musim panas 1898. Apabila sampai, mereka mendapati hasil emas tidak seberapa dan ramai yang berasa kecewa.

Melombong emas di situ sungguh sukar kerana pencarian bijih emas tersebut mampu mengelirukan para pencari emas walaupun pencari tersebut berpengalaman. Memburukkan lagi keadaan melombong adalah tanah ibun abadi yang menyukarkan kerja mengorek tanah. Keadaan tersebut menyebabkan pelombong mewujudkan pasaran jual beli, di mana mereka melabur dalam perusahaan melombong dan mengupah orang untuk melombong. Bandar baru mula wujud untuk menampung keperluan perumahan para pencari emas. Banyak bandar baru muncul di sepanjang laluan ke sana dan keadaan ini telah mewujudkan bandar Dawson City yang terletak di lembangan Sungai Klondike dan Sungai Yukon. Bandar tersebut asalnya mempunyai 500 penduduk  pada 1896, meningkat mendadak sehingga 30, 000 orang pada musim panas 1898 tetapi pertambahan mendadak ini menyebabkan perancangan bandar yang begitu teruk. Dawson City tidak mempunyai sistem pembetungan yang sistematik, kehadiran wabak penyakit, dan kebakaran yang berleluasa. Keadaan ini sedikitpun tidak menjejaskan para pencari emas untuk berjudi dengan jumlah yang besar di pub sekitar bandar. Namun, puak asli Hän mengalami kesan langsung akibat penghijrahan beramai-ramai, ramai antara mereka yang mati sebelum dipindahkan ke penempatan baru.

Pada 1898, akhbar-akhbar yang asalnya begitu kerap menyiarkan kerubut emas ini telah mula hilang minat untuk mengutarakan isu ini. Apabila berita penemuan emas baru di Nome, Alaska Barat tersebar, ini mencetuskan perpindahan para pencari emas dari Klondike. Fenomena ini menandakan pengakhiran kerubut emas ini. Bandar baru wujud serta Dawson City mengalami pengurangan penduduk yang begitu mendadak. Emas terus dilombong sehingga 1903 apabila pengeluaran mencapai kemuncak setelah jentera perlombongan berat dibawa masuk. Secara keseluruhannya, Klondike mengeluarkan emas sebanyak 1,250,000 paun (570,000 kg).  Legasi peristiwa ini mewujudkan peluang pelancongan dan Klondike terus hidup dengan hasil tersebut.

## Latar belakang

Orang Asli di barat laut Amerika Utara sudah lama memperdagangkan bijih kuprum sebelum orang Eropah datang ke Amerika Utara. Kebanyakan puak di situ sudah lama mengetahui terdapat emas di situ tetapi bagi mereka, emas tidak begitu bernilai. Empayar Rusia dan Syarikat Hudson Bay terlebih dahulu meneroka Yukon pada separuh pertama abad ke-19, tetapi tidak memberi perhatian kepada emas kerana memberi tumpuan kepada perdagangan bulu yang memberikan keuntungan dalam masa yang lebih cepat. Malah pencari emas terawal pun menjalankan perdagangan bulu secara sampingan untuk meneruskan kehidupan.

Pada separuh kedua abad ke-19, para pencari emas dari Amerika mula meneroka pedalaman semenanjung. Dengan kerjasama puak Tlingit dan puak Tagish, para pencari emas terawal berjaya meneroka laluan melalui Genting Chilkoot dan Genting White untuk sampai ke Lembah Yukon sekitar 1870-90. Di Lembah Yukon, mereka bertemu puak nomad Hän yang menyara diri dengan menangkap ikan dan memburu binatang serta tinggal di sepanjang Sungai Klondike dan Sungai Yukon. Mereka seperti tidak tahu kewujudan emas di kawasan mereka.

Pada tahun 1883, Ed Scheifellin menemui longgokan bijih emas di sepanjang Sungai Yukon, dan satu lagi ekspedisi di Sungai Fortymile juga menemukan emas yang agak banyak. Hasil emas ini digunakan untuk mengasaskan Fortymile City. Pada tahun yang sama, emas ditemui di tebing Sungai Klondike namun dalam jumlah yang amat kecil. Pada lewat 1880-an, beberapa ratus pelombong mula meneroka Lembah Yukon. Mereka mendirikan penempatan sendiri untuk melombong dan berdagang dengan puak Hän.

Bandar Circle City, Alaska, bandar pembalakan yang terletak berhampiran sempadan, telah diasaskan di Sungai Yukon. Dalam masa 3 tahun, bandar ini mendapat jolokan "Paris Alaska" kerana mempunyai 1200 penduduk dan lengkap dengan kemudahan infrastruktur seperti salon, rumah opera, sekolah dan perpustakaan. Bandar tersebut sangat terkenal pada 1896 sehingga wakil dari "The Chicago Daily Record" yang berpusat di Chicago, Illinois, Amerika Syarikat datang melawat. Malangnya pada hujung tahun, bandar ini menjadi bandar tinggal selepas penemuan emas di Klondike.

## Sampingan
### Peta Kerubut Emas Klondike

**Yukon ketika penemuan emas**

Tlingit-map-modify.jpg|alt=Map of people and places at the time of discovery of gold at the Klondike Yukon at the time of discovery.|• Tempat penemuan 1896.




**Laluan Dyea/Skagway**

File:Dyea-skagway-map.jpg|alt=Map of Dyea/Skagway routes|Gambaran kasar dan jelas untuk laluan Dyea/Skagway (laluan tengah ditunjukkan di sebelah kiri peta). Setiap rangka petak merah menunjukkan kawasan laluan dengan ketepatan yang paling hampir. Laluan Dalton yang terletak di sebelah kiri ditunjukkan pada lukisan peta (tengah).



**Laluan Takou, Stikine dan Edmonton**

File:Stikineroute2.jpg|alt=Map of Stikine route from 1897|Laluan Takou dan Stikine. Rangka petak merah: Lokasi peta pada peta benua Amerika Utara. Sebelah kanan bawah: Cawangan laluan Stikine dari Wrangell bertemu dengan cawangan dari Ashcroft di Glenora kemudian bersambung di laluan yang ditandakan garisan putus-putus. Tengah: Laluan Takou bertemu dengan laluan Stikine di Tasik Teslin. Kedua-dua laluan bertemu dengan laluan Dyea/Skagway (garisan titik-titik) di sebelah kiri atas.
File:Backdoorroute2.jpg|alt=Map of backdoor route|Laluan Edmonton. Rangka petak merah: Lokasi peta pada peta benua Amerika Utara. Anak panah besar: Laluan All-Canadian dari Edmonton yang melalui sungai-sungai dan pelabuhan-pelabuhan ke Sungai Yukon melalui Sungai Pelly. Anak panah kecil: Laluan pintas belakang. Garisan hitam tebal: Sebahagian besar laluan Sungai McKenzie. Sudut kiri atas: Sungai Yukon dari Fort Yukon ke Dawson City



### Senarai bekalan untuk pencari emas Klondike

Senarai ini ialah cadangan untuk alatan dan bekalan yang cukup untuk pencari emas selama setahun, dikeluarkan Syarikat Northern Pacific Railroad pada 1897. Jumlah berat kasar ialah 1 tan, dan kos yang dijangka ialah $140 ($3,800).

## Rujukan



## Nota